Ramaphosa onbestrede tot president verkiesPres Cyril Ramaphosa is onbestrede herverkies as president van Suid-Afrika (Foto: Elmond Jiyane/GCIS) Cyril Ramaphosa is Woensdagmiddag onbestrede tot president van die republiek herkies toe geen kandidaat teen hom gestel is in die Nasionale Vergadering nie. Hy sal Saterdag op Loftus Versfeld in Pretoria as president ingehuldig word. Leiers van politieke opposisiepartye het Ramaphosa geluk gewens en gewaarsku om in sy spoor te trap. Die DA-leier, Mmusi Maimane, het gesê korruptes uit die Zuma-era moet boet. Die DA sal hom steun as hy besluite neem wat die land ten goede dien, en dit teenstaan wat ten kwade is. Die EFF-leier, Julius Malema, het Ramaphosa gevra om ‘n jonger kabinet daar te stel en hom nie na die wense van wit monopoliekapitaal te steur nie. Die IVP-leier, Mangosuthu Buthelezi, het sy party tot konstruktiewe opposisie verbind. Dr. Pieter Groenewald, leier van die VF Plus, het gesê sy party meen Modise is die regte keuse as speaker. Hy het Ramaphosa gevra om die land en al haar inwoners bo die belange van die ANC te stel, en die VF Plus daartoe verbind om Suid-Afrika te bou, onder meer deur die erkenning van minderhede en die regverdige behandeling van almal. Ramaphosa het die Christelike ingesteldheid van hoofregter Mogoeng Mogoeng aangeprys en die land gevra om te bid. Thandi Modise is as speaker verkies en Lechesa Tsenoli as haar adjunk. Die nuwe voorsitter en adjunkvoorsitter van die Nasionale Raad van Provinsies word Donderdag verkies.